懷哉行
作者：薛據
朝代：唐

paragraphs: 明時無廢人，廣廈無棄材。
良工不我顧，有用寧自媒。
懷策望君門，歲晏空遲迴。
秦城多車馬，日夕飛塵埃。
伐鼓千門啓，鳴珂雙闕來。
我聞雷雨施，天澤罔不該。
何意斯人徒，棄之如死灰。
主好臣必効，時禁權不開。
俗流實驕矜，得志輕草萊。
文王賴多士，漢帝資羣才。
一言竝拜相，片善咸居台。
夫君何不遇，爲泣黃金臺。